**"Эерэгээр нөлөөлье"**

Эерэг нөлөөлөл нь хүний хандлага, хариуцлагаас үүдэлтэй. Хэн нэгний нөлөөлөл найман настайгаас наян настай хүн бүрт хүрч үйлчилдэг. Хувь хүн гэдэг нийгмийн амьтан юм. Хүүхэд хүн болж төрснөөсөө хойш эргэн тойрон дахь хүмүүс, томчууд, гэр бүлээсээ үргэлж суралцаж байдаг. Хүүхдийн зан ааш, чиг хандлага нь гэр бүлээс гаралтай бөгөөд хүүхдийг багаас нь зөв орчинд өсгөж зөв хүмүүжил олгох ёстой. Ингэж төлөвшсөн хүүхэд нь эргээгээд нийгмийн харилцаанд орохдоо бусдад эерэгээр нөлөөлж, хандлага нь тодорхойлогддог. Хүүхдэд багаас нь зөв боловсрол өгснөөр бусдад зөв үлгэр дуурайлал үзүүлж нийгмийн харилцаанд ороход илүү хялбар байх болно. Эерэг нөлөөллийг хүртээгүй хүүхдүүд бусдыг дээрэлхэх, ялгаварлан гадуурхах чиг хандлагатай байдаг. Энэ нь бусад үе тэнгийнхэнд нь сөргөөр нөлөөлж бусадтай харилцахад нь бэрхшээл учруулдаг.

Сургууль бол нийгэмшилтэд албан ёсоор үүрэг хүлээгч мөн. Сургууль нь тодорхой зорилго, түүнд хүрэх арга хэрэгсэл агуулга бүхий албан ёсны хөтөлбөрөөр хүүхдийн нийгэмшилтэд хувь нэмэр оруулахаар зорьж ажилладаг. Мөн анги танхимдаа дурсгүйтэхгүй байх, даалгаврыг нягт нямбай гүйцэтгэх, сургуулийн дэг журмыг баримтлах зэрэг багш нарын хүлээлт, шаардлагад нийцэх замаар хүүхэд басхүү нийгэмшиж байдаг. Сургуульд сурснаар хүүхэд гэр бүл, ойр орчны нийгмийн хязгаарлалтыг даван туулах буюу гэр бүлийн давхраажилтын байр сууриа өөрчлөх боломж бүрддэг. Бид балчир бага наснаас насан өтөлтөл үе тэнгийнхнийхээ нөлөөнд амьдардаг. Гэр бүл, сургуулиас өгдөггүй тодорхой чадвар, дадлуудыг үе тэнгийнхнээсээ бид олж авдаг. Хүүхдүүд хамтран тоглох явцдаа дүрмээ хэлэлцэн тогтож, зохион байгуулалтад орж, бие даасан шийдвэр гаргах, гэр бүлээс гадуурх үйл ажиллагаанд оролцоход суралцдаг. Үе тэнгийнхний хүсэл мөрөөдөл, зан үйлийн загвар, итгэл үнэмшил бие биеэ хөтөлж байдаг. Өсвөр үеийнхний сайн ба муу үйлийн сонголтыг үе тэнгийнхний хандлага тодорхойлох нь олонтаа тохиолддог. Ялангуяа эцэг эхийн хайр хүүхэд хөгжлийн хувьд хоцрогдох эсэх нь ихээхэн хамаарч байдаг. Түүнчлэн гэр бүлийн нийгмийн давхраажилт дахь байр суурь, амьдран суугаа газар, өвөө, эмээ гэх мэт ойр дотны хүмүүсийн зан үйлийн загвар, үнэлэмж, итгэл үнэмшлийн тогтолцоо хувь хүний нийгэмшилтийн үндэс суурь болдог.

Сургуулийн бяцхан дүү нартаа зөв үлгэр дуурайлал үзүүлэх аргууд нь коридороор гүйхгүй байх, ариун цэврийн өрөөг цэвэрхэн ашиглах, цайны газарт зохистой оочирлож үйлчлүүлэх, бусдын яриаг хүндэтгэх. Энэ мэт энгийн жишээнүүд сургууль орчмын харилцаанд эерэг нөлөө үзүүлнэ. Та үзгээ дуустал бичиж, дэвтэрээ хуучиртал хэрэглэх тань хүртэл бидний бага ангийн дүү нартаа нөлөөлөх хамгийн энгийн бөгөөд эерэг сайн нөлөөлөл юм. Нийгмийн харилцаанд их оролцож, үеийнхэнтэйгээ илүү ойр дотно байдаг хүүхдүүд гэртээ байдаг нийгмийн идэвхгүй хүүхдүүдээс харьцангуй давуу талтай, өөрийгөө ойлгуулах чадвартай байдаг. Эдгээр ярианы хөгжил сайтай хүүхдүүдээс ангийн нөхөд нь үлгэрлэл авах тохиолдол ч бий. Хүүхдүүд бид өөрсөдтэйгээ адил хүмүүсээс үлгэр жишээ авахыг хичээдэг. Гэхдээ ийм үлгэр дууриалал нь урагш ахихад тань тус болохгүй. Иймээс үргэлж шинийг эрэлхийлж өөрийгөө олон зүйлд сорьж үзвэл амьдралын тань хамгийн том туршлага болно. Та бусдаас сайн суралцсан бол эргээгээд сайн зөвлөгч болж чадна. Өөдлөх айл үүднээсээ гэдэг шиг сургуулийн хаалгаар орж ирэхэд сурагч, багш, жижүүргүй бүгд баяр баясгалантай, нүүрэндээ мишээл тодруулан байвал хүн бүрийн сэтгэл санаа тэр өдөртөө гэрэлтэнэ. Эцсийн дүнд та өөрөө өөртөө л нөлөөлж чадах хамгийн том хүчин зүйл юм. Тиймээс та олны дунд ухамсартай, зөв зохистой биеэ авч явж, хэлэх үгээ цэгнэн бусаддаа үлгэрлээрэй! Өөрийгөө эрвээхий гээд төсөөлөөд үз дээ. Та далавчаа дэвэх төдийд салхи үүснэ. Яг энэ адил таны хийсэн үйлдэл бүр алсдаа маш том үр дагавар, нөлөөг үүсгэж байдаг. Энэ нь сайнтай муутай тохиолдох нь танаас л шалтгаална. Зөв хүн бай!

**10г ангийн сурагчид**